text: [{"text_idx": "#000010", "text": "Sang adlaw sang inyo kasal, nanumpa ka. Tubtob buhi ka, dapat mo tumanon ina nga panumpa\u2014ang pangako nga unungan mo ang imo tiayon kag solbaron ang mga problema nga magautwas."}, {"text_idx": "#000012", "text": "Ang panumpa kaangay sang isa ka angkla nga makapalig-on sang inyo pag-asawahay"}, {"text_idx": "#000013", "text": "Ang inyo panumpa amo ang solusyon, indi ang problema. Madamo nga tawo karon ang indi gusto nga may obligasyon sila. Ginapaanggid sang iban ang panumpa nga daw isa ka gapos nga nagapugong lang sa imo sa paghimo sing malain. Sa baylo, kabiga ini nga isa ka angkla nga makapalig-on sa inyo pag-asawahay. Ang isa ka asawa nga si Megan nagsiling, \u201cKon mag-utwas ang problema, ang isa sa pinakamaayo nga butang parte sa panumpa amo ang paghibalo nga wala sing isa sa inyo ang magabulag.\u201d * Ang pagsalig nga ang pag-asawahay may kasiguruhan\u2014bisan pa may mga problema ini\u2014magahatag sa inyo sing mabakod nga rason nga solbaron ang mga problema.\u2014Tan-awa ang kahon nga \u201c Panumpa kag Katutom.\u201d"}, {"text_idx": "#000014", "text": "Tandai: Kon may mga problema ang inyo pag-asawahay, subong na ang tion nga pabakuron ang inyo panumpa sa baylo nga duhaduhaan ini. Paano mo ina mahimo?"}, {"text_idx": "#000017", "text": "Usisaa ang imo ginahambal. Kon nagabaisay kamo nga mag-asawa, likawi ang paghambal sang mga butang nga hinulsulan mo sa ulihi, subong sang \u201cBulagan ko ikaw! ukon, Mangita ako sang iban nga magapalangga sa akon!\u201d Ini nga mga tinaga nagapaluya sa inyo panumpa, kag imbes nga masolbar ang inyo problema, padayon na lang kamo nga mag-insultuhanay. Sa baylo sang masakit nga mga tinaga, mahimo ka magsiling: \u201cPareho kita nga akig. Ano ang aton himuon para masolbar ini nga problema?\u201d\u2014Prinsipio sa Biblia: Hulubaton 12:18."}, {"text_idx": "#000018", "text": "Himua ang mga butang nga makapabakod sang imo panumpa. Magbutang sing piktyur sang imo tiayon sa imo lamesa sa ulubrahan. Mag-istorya sing positibo nga mga butang tuhoy sa inyo pag-asawahay. Tinguhai nga magtawag sa imo tiayon kada adlaw kon malayo ka sa iya. Pirme gamita ang \u201ckami,\u201d kag magsiling, \u201ckami sang akon asawa\u201d ukon \u201ckami sang akon bana.\u201d Paagi sini, mapakita mo sa iban, kag mapahanumdom mo ang imo kaugalingon, nga may panumpa ka sa imo tiayon."}, {"text_idx": "#000019", "text": "Mangita sing maayo nga mga huwaran. Makig-istorya sa hamtong nga mga mag-asawa nga nangin madinalag-on sa pag-atubang sa ila mga problema. Pamangkuta sila, \u201cDaw ano ka importante para sa inyo ang inyo panumpa, kag paano ini nakabulig sa inyo pag-asawahay?\u201d Ang Biblia nagsiling: \u201cSubong nga ang salsalon mapatalom sang salsalon, mapatalom man sang tawo ang iya abyan.\u201d (Hulubaton 27:17) Ginahunahuna ini nga prinsipio, ngaa indi mangayo sing bulig sa mga nagmadinalag-on sa ila pag-asawahay?"}, {"text_idx": "#000020", "text": "^ par. 7 Ginatugutan sang Biblia ang pagbulagay kon ang isa ka tiayon nakahimo sing seksuwal nga imoralidad. Tan-awa ang artikulo nga \u201cAng Pagtamod sang Biblia\u2014Pagpanghilahi\u201d sa sini nga isyu sang Magmata!"}, {"text_idx": "#000025", "text": "\u201cKon kamo sang imo tiayon mainunungon sa tagsatagsa, makabatyag kamo nga mapinadayunon ang inyo pag-asawahay. Kon pamensaron ninyo ang magaabot nga mga binulan, mga tinuig, kag mga dekada, mahanduraw ninyo ang inyo kaugalingon nga magkaupod pa gihapon. Indi gid ninyo mahunahuna nga indi na kamo mag-asawa, kag ini nga pagtamod nagadala sing kalig-unan sa inyo kaangtanan. Ang isa ka asawa nagsiling: \u2018Bisan pa kon akig gid ako sa [akon bana] kag nainit gid sa nagakatabo sa amon, wala ako nabalaka nga ang amon pag-asawahay maguba. Ginakabalak-an ko kon paano namon mapasag-uli ang amon kaangtanan. Wala ako nagaduhaduha nga magpasag-uliay kami\u2014bisan pa kon kaisa indi ko mahibaluan kon paano ini himuon.\u2019\u201d\u2014Halin sa Septiembre 15, 2003, nga Ang Lalantawan."}, {"text_idx": "#000027", "text": "Mapakita lang bala ang katutom sa pag-asawahay paagi sa paglikaw sa pagpanghilahi?"}, {"text_idx": "#000028", "text": "Hupti ang Katutom sa Imo Tiayon"}, {"text_idx": "#000029", "text": "Ano ang nagapabakod sa pag-asawahay? Ano ang makaguba sini? Paano ka makapabilin nga matutom sa imo tiayon?"}, {"text_idx": "#000031", "text": "Ang maalamon nga laygay sang Biblia nakabulig na sa minilyon ka lalaki kag babayi para mangin malipayon ang ila pamilya."}, {"text_idx": "#000032", "text": "Apat ka paagi nga makabulig sa imo kag sa imo tiayon nga malikawan ang pagbaisay kag magbuligay sa pagpangita sang solusyon."}]